IRCP วิ่งแรง 16% รับข่าวผู้บริหารมั่นใจไม่ต้องชดใช้ค่าเสียหายคดี “ยูฟ่าส์”
IRCP วิ่งแรง 16% ขานรับผู้บริหารมั่นใจไม่ต้องชดใช้ค่าเสียหายคดี “ยูฟ่าส์” ล่าสุด ณ เวลา 10.20 น. อยู่ที่ระดับ 1.96 บาท บวก 0.27 บาท หรือ 15.98% สูงสุดที่ 2.02 บาท ต่ำสุดที่ 1.72 บาท ด้วยมูลค่าซื้อขาย 47.92 ล้านบาท
24 ม.ค. 2561

ผู้สื่อข่าวรายงานว่า ราคาหุ้นบริษัท อินเตอร์เนชั่นแนล รีเสริช คอร์ปอเรชั่น จำกัด (มหาชน) หรือ IRCP ณ เวลา 10.20 น. อยู่ที่ระดับ 1.96 บาท บวก 0.27 บาท หรือ 15.98% สูงสุดที่ 2.02 บาท ต่ำสุดที่ 1.72 บาท ด้วยมูลค่าซื้อขาย 47.92 ล้านบาท

โดยราคาหุ้น IRCP ปรับตัวขึ้นแรงในวันนี้ หลังจากที่บริษัทเปิดเผยถึงความคืบหน้าคดีถูกบริษัท ยูฟ่าส์ (ประเทศไทย) จำกัด ยื่นฟ้องต่อศาลทรัพย์สินทางปัญญาและการค้าระหว่างประเทศกลางในข้อหาละเมิดลิขสิทธิ์และเรียกค่าเสียหายเป็นจำนวน 333,777,568 บาท เมื่อวันที่ 21 ธ.ค.2560
นอกจากนี้ผู้บริหารของบริษัทมีความเชื่อมั่นว่าบริษัทจะไม่ต้องชดใช้ค่าเสียหายอย่างมีนัยสำคัญจากการดำเนินคดีตามฟ้องดังกล่าว
โดยเช้าวันนี้ (24 ม.ค.2561) IRCP ชี้แจงข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) โดยระบุว่า ตามที่บริษัทมีข้อพิพาททางกฎหมายเกี่ยวกับการละเมิดลิขสิทธิ์นั้น ล่าสุดเมื่อวันที่ 8 ม.ค.2561 ที่ผ่านมา บริษัทได้จัดทำและยื่นคำให้การต่อศาลทรัพย์สินทางปัญญาและการค้าระหว่างประเทศกลางเรียบร้อยแล้ว โดยคดีดังกล่าวอยู่ในระหว่างการพิจารณาของศาล
อย่างไรก็ตามผู้บริหารของบริษัทมีความเชื่อมั่นว่า บริษัทจะไม่ต้องชดใช้ค่าเสียหายอย่างมีนัยสำคัญจากการดำเนินคดีตามฟ้องดังกล่าว บริษัทจึงยังไม่ได้บันทึกประมาณการหนี้สินที่อาจจะเกิดขึ้นไว้ในบัญชี และหากมีความคืบหน้าที่สำคัญเกี่ยวกับคดีจะแจ้งต่อไป
อนึ่งก่อนหน้านี้ IRCP ถูกบริษัท ยูฟ่าส์ (ประเทศไทย) จำกัด ในฐานะโจทก์ยื่นฟ้องบริษัทฯ และจำเลยอีก  5 ราย โดยบริษัทฯ เป็นจำเลยที่ 6 ต่อศาลทรัพย์สินทางปัญญาและการค้าระหว่างประเทศกลางในข้อหาละเมิดลิขสิทธิ์และเรียกค่าเสียหายเป็นจำนวน 333,777,568 บาท พร้อมดอกเบี้ยอัตรา 7.5%  ต่อปีจากต้นเงินดังกล่าว นับจากวันฟ้องจนกว่าจะชำระแล้วเสร็จ และค่าเสียหายจากการใช้ประโยชน์ลิขสิทธิ์เดือนละ 10 ล้านบาท นับจากวันฟ้องเป็นต้นไปจนกว่าจะหยุดการละเมิดลิขสิทธิ์
โดยศาลได้นัดไต่สวนคำร้องขอคุ้มครองชั่วคราวก่อนฟ้องคดีในวันที่ 29 ม.ค.61 และนัดชี้สองสถานและกำหนดแนวทางดำเนินคดีในวันที่ 26 ก.พ.61
 